Id-Deċiżjoni Tal-Kummissjoni
ta’ l-14 ta’ Ġunju 1991
li temenda d-Deċiżjoni tal-Kunsill 79/542/KEE li tħejji lista ta’ pajjiżi terzi li minnhom l-Istati Membri jawtorizzaw l-importazzjoni ta’ l-annimali tal-fart, majjali u laħam frisk, u li tissupplementa l-lista f’dak li jirrigwarda l-prodotti tal-laħam
(91/361/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar il-problemi tas-saħħa u l-ispezzjoni veterinarja għall-importazzjoni ta’ l-annimali tal-fart, nagħaġ u mogħoż u majjali, laħam frisk u prodotti tal-laħam minn pajjiżi terzi [1], kif l-aħħar emendata bid-Direttiva 91/69/KEE [2], u partikolarment l-Artikolu 3 tagħha,
Billi d-Direttiva tal-Kunsill 89/227/KEE [3] estendiet l-iskop tad-Direttiva 72/462/KEE biex tinkludi l-importazzjoni tal-prodotti tal-laħam;
Billi bid-Deċiżjoni tal-Kunsill 79/542/KEE [4], kif l-aħħar emendata bid-Deċiżjoni tal-Kummissjoni 90/485/KEE [5], il-Kunsill stabbilixxa lista ta’ pajjiżi terzi li minnhom l-Istati Membri jawtorizzaw l-importazzjoni ta’ l-annimali tal-fart, majjali u laħam frisk;
Billi dik id-Deċiżjoni issa għandha tkun emendata biex tinkludi l-importazzjoni tal-prodotti tal-laħam;
Billi l-miżuri applikabbli għall-importazzjoni tal-laħam frisk għandhom ikunu kkunsidrati meta tkun awtorizzata l-importazzjoni tal-prodotti tal-laħam; billi xi prodotti tal-laħam jistgħu jiġu importati biss wara li jkunu soġġetti għal trattament partikolari ta’ tisħin;
Billi l-miżuri li hemm provvediment dwarhom f’din id-Deċiżjoni huma bi qbil ma’-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
L-Artikolu 1
Id-Deċiżjoni 79/542/KEE hi hawn emendata kif ġej:
1. it-titolu hu mibdul b’dan li ġej:
"Id-Deċiżjoni tal-Kunsill tal-21 ta’ Diċembru 1976 li tistabbilixxi lista ta’ pajjiżi terzi li minnhom l-Istati Membri jawtorizzaw l-importazzjoni ta’ l-annimali tal-fart, majjali, laħam frisk u prodotti tal-laħam"
;
2. dan il-paragrafu huwa miżjud ma’ l-Artikolu 1:
"2. Mingħajr preġudizzju għall-paragrafu 1, l-Istati Membri għandhom jimportaw prodotti tal-laħam mill-ispeċi domestiċi kollha li joriġinaw mil-pajjiżi terzi li jidhru fl-Anness.
Fil-każ ta’ l-importazzjoni tal-laħam frisk minn ċerti pajjiżi terzi jew partijiet minnhom mhux awtorizzati bi qbil mal-paragrafu 1, l-Istati Membri jistgħu, b’ dana kollu, jimportaw prodotti tal-laħam magħmula minn laħam frisk bħal dan basta li l-prodotti tal-laħam ikunu għaddew minn trattament speċjali kif stabbilit fl-Anness";
3. l-Anness hu mibdul bl-Anness ta’ din id-Deċiżjoni.
L-Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-14 ta’ Ġunju 1991.